**STRUCTURA EXAMENULUI DE LICENŢĂ**

**sesiunea iulie 2021**

**Probele examenului de licență** la specializarea ***PEDAGOGIA ÎNVĂȚĂMÂNTULUI PRIMAR ȘI PREȘCOLAR*** sunt:

1. **Probă scrisă** – ***Evaluarea cunoștințelor fundamentale și de specialitate***
2. **Proba orală – *Prezentarea și susţinerea lucrării de licență***

**Proba scrisă – *Cunoștințe fundamentale și de specialitate*** conține subiecte de natură teoretică și aplicativă, pe baza programelor studiate pe parcursul celor trei ani de studii la disciplinele psihopedagogice și la didactica limbii și literaturii române.

**Proba orală - *Susţinerea lucrării de licență*.** Lucrarea de licență include o parte teoretică și o parte aplicativă. Partea aplicativă (practică) a lucrării de licență poate lua forma unui proiect de cercetare ştiinţifică în domeniul educației sau un demers aplicativ, cu elemente educaționale, cum ar fi pachete de jocuri didactice, instrumente de evaluare, materiale didactice inovative, activități extracurriculare, monografii educaționale, studii de caz, abordări comparative etc.

**NOTĂ:**

**Lucrarea de licență va fi depusă în perioada iunie 2021.**

**Lucrarea de licență are caracterul unei examinări orale. La această probă nota minimă de absolvire este 5 (cinci).**

**Lucrarea de licență se evaluează prin examen oral, după proba scrisă de licență. Nu se admit contestații la această probă.**

**DE REȚINUT!**

În realizarea lucrării de licență, studenții vor opta pentru un coordonator al lucrării dintre cadrele didactice **titulare** de curs.

În Anexa acestei metodologii se vor regăsi:

* lista temelor orientative propuse spre îndrumare de către fiecare profesor pentru lucrările de licență;
* criterii de evaluare a lucrării de licență;
* modelul de copertă pentru lucrarea de licență.

**\* MEDIA MINIMĂ DE PROMOVARE A EXAMENULUI DE LICENȚĂ este 6,00 (șase).**

**TEMATICA EXAMENULUI DE LICENȚĂ**

**SPECIALIZAREA: PEDAGOGIA ÎNVĂȚĂMÂNTULUI PRIMAR ȘI PREȘCOLAR**

**PROBA: CUNOŞTINŢE FUNDAMENTALE ŞI DE SPECIALITATE**

SESIUNEA: IULIE 2021

I. Fundamentele pedagogiei

1. Relația pedagogie - educație. Structura acțiunii educaționale
2. Ipostaze, funcții, forme și dimensiuni ale educației
3. Educabilitatea ca relaţie ereditate – mediu – educaţie
4. Formarea comportamentului psihomoral la vârsta preșcolară/școlară mică

**Bibliografie**

* Bîrzea, C. (1998). *Arta şi ştiinţa educaţiei*. Bucureşti: Editura Didactică și Pedagogică.
* Cristea, S. (2010). *Fundamentele pedagogiei*. Iaşi: Editura Polirom.
* Momanu, M. (2002). *Introducere în teoria educaţiei*. Iaşi: Editura Polirom.
* Nicola, I. (2003). *Tratat de pedagogie şcolară*. Bucureşti: Editura Aramis.
* Păun, E. (2017). *Pedagogie: provocări şi dileme privind şcoala şi profesia didactică.* Iaşi: Editura Polirom.
* Păun, E., Potolea, D., (coord.) (2002). *Pedagogie - fundamentări teoretice şi demersuri aplicative.* Iaşi: Editura Polirom.
* Piaget, J. (2012). *Judecata morală la copil.* Chișinău: Editura Cartier.
* Salade, D. (1998). *Dimensiuni ale educaţiei*. Bucureşti: Editura Didactică și Pedagogică.

II. Psihologia dezvoltării. Psihologia personalității. Fundamentele psihopedagogiei speciale. Psihologia educației

1. Particularităţile de dezvoltare (cognitivă, afectivă și psihosocială) la copilul preşcolar
2. Particularităţile de dezvoltare (cognitivă, afectivă și psihosocială) la şcolarul mic
3. Personalitatea preșcolarilor/școlarilor în context educațional
4. Corelația învăţare - procese şi activităţi psihice
5. Incluziunea copiilor cu CES în grădiniță/școală.

**Bibliografie**

* Allport, G. W. (1981). *Structura şi dezvoltarea personalităţii*. Bucureşti: Editura Didactică şi Pedagogică.
* Mag, A. G. (2013). *Reconstrucția sistemului de relații educaționale în contextul educație timpurii.* București: Editura ProUniversitaria.
* Mara, D. (2009). *Strategii didactice în educaţia incluzivă*. Bucureşti: Editura Didactică şi Pedagogică.
* Papalia D., Olds S., Feldman R.(2010). *Dezvoltarea umană*. București: Editura Trei.
* Smith, C., Strick, L. (2011). *Dizabilități legate de învățare explicate de la A la Z*. București: Editura Aramis.
* Vianin, P. (2011). *Ajutorul strategic pentru elevii cu dificultăți școlare*. Cluj-Napoca: Editura ASCR.
* Vrăsmaș, E., Oprea, V., Nițu, E. (2003). *Set de instrumente, probe și teste pentru* *evaluarea educațională a copiilor cu dizabilități.* București: Editura MarLink.
* Vrăsmaș, E. (coord.). (2010). *Premisele educației incluzive în grădiniță*. București: Editura Vanemonde.

**III. Teoria și metodologia curriculum-ului. Teoria și metodologia instruirii**. **Teoria şi practica evaluării**

1. *Finalităţile educaţiei*
2. Definirea şi analiza conceptelor: finalitate, ideal, scopuri, obiective, competențe
3. *Curriculum în învăţământul preșcolar și primar*
4. Conceptul de curriculum. Tipuri de curriculum. Modele curriculare. Documentele curriculare: planul-cadru, programele şcolare, curriculum educație timpurie, manuale
5. Orientări şi practici în organizarea curriculumului: interdisciplinaritate, organizare de tip integrat, curriculum diferenţiat si personalizat
6. *Procesul de învăţământ*
7. Procesul de învăţământ: concept, structură, dimensiuni, caracteristici
8. Procesul de învăţământ ca interacţiune dinamică între predare, învăţare şi evaluare
9. Conceptele de predare și de învățare. Predarea ca activitate de organizare şi conducere a situaţiilor de învăţare. Strategii și stiluri de predare. Condiţiile interne şi externe ale învăţării şcolare
10. *Forme de organizare a procesului instructiv-educativ în învăţământul preșcolar și primar*
11. Tipuri de activitate: frontală, pe grupe, individuală
12. Lecţia – formă fundamentală de organizare a activităţii didactice. Tipuri de lecții. Activităţi realizate în mediul extraşcolar (excursia, vizita)
13. *Metodologia instruirii și mijloacele de învățământ*
14. Sistemul metodelor de instruire: clasificare, caracteristici, exemple de metode utilizate în învăţământul preșcolar și primar
15. Mijloace de învățământ: rol, funcții, valenţe formative, limite; exemple de mijloace didactice utilizate în predare-învăţare-evaluare în învăţământul preșcolar și primar, modalităţi de integrare în activitatea didactică
16. *Proiectarea pedagogică a activităţilor instructiv-educative în învăţământul preșcolar și primar*
17. Etapele proiectării pedagogice
18. Planificarea calendaristică, proiectul tematic, proiectarea unităţii de învăţare, proiectarea unității tematice, proiectarea lecţiei
19. *Evaluarea didactică – activitate de măsurare, de interpretare a datelor şi de adoptare a deciziilor educaţionale în învăţământul preșcolar/primar:*
20. Forme/tipuri de evaluare a rezultatelor şi progresului şcolar
21. Operațiile evaluării didactice
22. Metode tradiţionale şi alternative de evaluare
23. Instrumente de evaluare; tipuri de itemi utilizaţi în practica şcolară

Bibliografie

* Bocoș, M. (2002). *Instruire interactiva. Repere pentru reflecţie și acţiune*. Cluj-Napoca: Editura Presa Universitară Clujeană.
* Bocoş, M., Jucan, D. (2017). *Teoria şi metodologia instruirii. Teoria şi metodologia evaluării. Repere şi instrumente didactice pentru formarea profesorilor*. Piteşti: Editura Paralela 45.
* Crețu, D. (2013). *Strategii didactice interactive*. Sibiu: Editura Universității „Lucian Blaga” din Sibiu.
* Cerghit, I. (2006). *Metode de învăţământ*. Iaşi: Polirom.
* Cerghit, I. (2002). *Sisteme de instruire alternative şi complementare*. Bucureşti: Editura Aramis.
* Cucoş, C. (2014). *Pedagogie*. Iaşi: Editura Polirom.
* Glava, A., Pocol, M., Tătaru L. (2009). *Educația timpurie. Ghid metodic pentru aplicarea curriculumului prescolar*. Pitești: Editura Paralela 45.
* Ionescu, M., Bocoș, M. (2017). *Tratat de didactică modernă*. Pitești: Editura Paralela 45.
* Manolescu, M. (2010). *Teoria și metodologia evaluării*. Bucureşti: Editura Universitară.
* Nicola, I. (2003). *Tratat de pedagogie şcolară*. Bucureşti: Editura Aramis.
* Nicu A. (2007). *Strategii pentru formarea gândirii critice*.Bucureşti: Editura Didactică și Pedagogică.
* Nicu A., Conțiu, E. R. (2010). *Instrumente pentru învățarea prin cooperare*. București: Editura Aramis.
* Oprea, C. L. (2009). *Strategii didactice interactive*. Bucureşti: Editura Didactică și Pedagogică.
* Voiculescu, E. (2001). *Factori subiectivi ai evaluării şcolare. Cunoaştere şi control*, Bucureşti: Editura Aramis.

**IV. Limba și literatura română**

1. Fonetica limbii române
2. Vocabularul limbii române
3. Morfosintaxa claselor lexico-gramaticale
4. Subordonate circumnstanțiale si noncircumnstanțiale
5. Romantism și clasicism în lirica eminesciană
6. Repere în evoluția prozei scurte românești
7. Vârste ale romanului românesc interbelic și postbelic
8. Momente importante în evoluția dramaturgiei românești
9. Repere ale liricii românești interbelice și postbelice

**Bibliografie**

* Academia Română. (2005). *Gramatica limbii române.* Bucureşti: Editura Academiei Române.
* Academia Română. (2007). *Dicţionarul ortografic, ortoepic şi morfologic al limbii române.* Ediţia a II-a revăzută şi adăugită. Bucureşti: Editura Univers Enciclopedic.
* Academia Română. (2009). *Dicţionarul explicativ al limbii române.* Ediţia a III-a Bucureşti: Editura Univers Enciclopedic.
* Anghelescu, M. (coord.) (2003). *Literatura română. Dicţionar de opere.* Bucureşti: Editura Litera Internaţional.
* Avram, M. (2001). *Gramatica pentru toţi.* Ediţia a III-a. Bucureşti: Humanitas.
* Balotă*,* N. (1997). *Arte poetice ale secolului XX.* Bucureşti: Editura Minerva.
* Booth, W. (1974). *Retorica romanului.* Bucureşti: Editura Univers.
* Călinescu, G. (1974). *Universul poeziei.* Bucureşti: Editura Minerva.
* Călinescu, G. (1982). *Istoria literaturii române de la origini până în prezent.* Bucureşti: Editura Minerva.
* Călinescu, M. (1995). *Cinci feţe ale modernităţii.* Bucureşti: Editura Univers.
* Cărtărescu, M. (1999). *Postmodernismul românesc.* Bucureşti: Editura Humanitas.
* Cioculescu, Ş., Vianu, T., Streinu, V. (1971). *Istoria literaturii române moderne.* Bucureşti: Editura Ştiinţifică.
* Lodge, D. (1998). *Limbajul romanului.* Bucureşti: Editura Univers.
* Lovinescu, E. (1973). *Istoria literaturii române contemporane.* Bucureşti: Editura Minerva.
* Manolescu, N. (1983). A*rca lui Noe.* vol. I, II, III. Bucureşti: Editura Minerva.
* Manolescu, N. (2008). *Istoria critică a literaturii române.* Piteşti: Editura Paralela 45.
* Marino, A. (1973). *Dicţionar de idei literare.* Bucureşti: Editura Eminescu.
* Neamţu, G. G. (1999). *Teoria şi practica analizei gramaticale.* Cluj: Editura Excelsior.
* Pană Dindelegan, G., Dragomirescu, A., Nedelcu, I. (2010). *Morfosintaxa limbii române. Sinteze teoretice şi exerciţii.* Bucureşti: Editura Universităţii din Bucureşti.
* Vianu, T. (1977). *Arta prozatorilor români.* Bucureşti: Editura Albatros.
* Zaciu, M., Papahagi, M., Sasu, A. (coordonatori) (1995-2002). *Dicţionarul scriitorilor români* (vol. I-IV*).* Bucureşti: Editura Fundaţiei Culturale Române.

**Note:**

1. Proba scrisă are durata de trei ore.
2. În elaborarea răspunsurilor se recomandă adoptarea unei perspective practic-aplicative, oferirea de ilustrări şi exemplificări didactice, realizarea de analize critice ale diferitelor aspecte pedagogice abordate.
3. În evaluarea probelor scrise se vor urmări:
   1. calitatea, consistenţa şi coerenţa ideilor şi a exemplificărilor oferite;
   2. calitatea şi valoarea pragmatică a limbajului pedagogic utilizat;
   3. gradul de originalitate şi creativitate în conceperea şi structurarea răspunsului.

**GHID DE REDACTARE A LUCRĂRII DE LICENŢĂ**

**Cerințe generale**

Temeiul legislativ al prezentului ghid:

Legii Educaţiei Naţionale nr.1/2011 și Ordinul Ministrului Educaţiei, Cercetării, Tineretului şi Sportului nr. 3271 din 14.02.2012 privind *Metodologia cadru de organizare a examenelor de finalizare a studiilor în învăţământul superior - examene de absolvire, licenţă, diplomă, selecţie, disertaţie* şi *Regulament privind organizarea şi desfăşurarea examenelor de absolvire, de licenţă/diplomă, de selecţie și de disertaţie*

Conform art. 27 (1) din H.G. nr. 404/29.03.2006, „Licenţa trebuie să demonstreze cunoaşterea ştiinţifică avansată a temei abordate, să conţină elemente de originalitate în dezvoltarea sau soluţionarea temei, precum şi modalităţi de validare ştiinţifică a acestora.”

Licenţa reprezintă o lucrare de sinteză realizată în baza cunoştinţelor şi capacităţilor acumulate de student în perioada studiilor, a cunoştinţelor teoretice şi practice obţinute la disciplinele de specialitate. Ea se elaborează la sfârşitul studiilor de licenţă şi se susţine în faţa unei comisii în scopul validării finale a cursului absolvit.

Lucrarea de licenţă, conform actelor normative în vigoare, este obligatorie pentru a obţine titlul de licenţiat. O licenţă trebuie să demonstreze faptul că studentul a studiat literatura relavantă pentru tema pe care o abordează, trebuie să aibă o structură logică, să fie corectă din punct de vedere metodologic şi să fie redactată respectând stilul ştiinţific. Structura lucrăii de licență trebuie să fie în concordanţă cu standardele academice.

Lucrarea de licență abordează o problemă relevantă în domeniul în care este realizată și reprezintă:

* o perioadă dedicată studiului;
* un mod de autoorganizare a cunoştinţelor;
* un prilej de prezentare a cunoştinţelor acumulate, de înţelegere, analiză şi interpretare a problemelor abordate;
* ocazie de formare metodologică;
* o probare a capacităţii de elaborare a unor propuneri practice, strategii de perspectivă şi susţinerea argumentată a acestora.

O lucrare de licenţă **NU** este:

* o compunere, o povestire, un eseu;
* o colecţie de citate;
* o compilaţie;
* un „produs” obţinut contra cost;
* o suită de opinii personale pe o temă dată şi nefundamentate pe fapte şi rezultate de cercetare.

**Precizări metodologice privind alegerea şi elaborarea lucrărilor de licenţă**

Lucrările de licenţă pot avea coordonatori ştiinţifici cadre didactice titulare și asociate, care deţin titlul de doctor, precum și cercetători științifici titulari și asociați. Este obligatoriu să existe compatibilitate între tema solicitată de student şi activităţile didactice şi ştiinţifice ale coordonatorului ştiinţific.

În cazul în care coordonatorul științific solicitat de studnet este cadru didactic asociat, se recomandă ca procesul de coordonare să se efectueze în co-tutelă cu un cadru didactic titular al programului de studiu *Pedagogia Învățământului Primar și Preșcolar*.

Cadrele didactice care îndeplinesc condițiile pentru a coordona lucrări de licenţă elaborează o listă cu titluri orientative ce va fi aprobată de către Consiliul Facultăţii. Aceasta nu exclude unele propuneri pentru lista orientativă din partea studenţilor, ce vor fi aprobate după aceeaşi procedură. Lista orientativă elaborată de cadrele didactice va fi afişată la avizier pentru a fi consultată de studenţi cel târziu la sfârşitul semestrului I din anul II de studiu.

Fiecare cadru didactic coordonator va completa documentul *Fişa* *de evaluare a* *lucrării de licență* (***Anexa 1***)cevizează următoarele aspecte: noutatea, originalitatea, perspectivele teoretice,metodologia cercetării, pertinenţa şi consistenţa concluziilor în raport cu cercetarea realizată, calitatea bibliografiei, efortul depus şi calitatea activităţii studentului pe parcursul elaborării lucrării.

Prezentul document, împreună cu documentul *Fişa* *de evaluare a* *lucrării de licență,* sunt obligatoriu de consultat de către toţi studenţii pentru a înţelege în detaliu care sunt cerinţele unei lucrări de licenţă

**Condiții şi termene de alegere a lucrărilor de licenţă de către studenţi**

Studenții au obligația ca cel târziu în semestrul al II-lea al anului II de studiu să contacteze un cadru didactic căruia să îi solicite coordonarea elaborării lucrării de licenţă.

Studenţii au obligaţia să se înscrie pe o listă elaborată de către şeful de an, sub supervizarea tutorelui de an, în care să indice domeniul/titlul lucrării şi profesorul coordonator.

Lista cu numele studenţilor, temele orientative ale lucrărilor de licenţă şi profesorii coordonatori va fi depusă la secretariat de către şeful de an în **ultima săptămână** a semestrului II din anul II de studiu.

Lista cu **titlurile finale** va fi definitivată cel târziu până în data de **25 octombrie** a ultimului an de studiu. Lista cu temele alese de către studenţi se aprobă de către directorul de departament şi de către decanul facultăţii.

Studenţii nu vor putea să îşi schimbe coordonatorul lucrării decât cu avizul directorului Departamentului şi al decanului Facultăţii. Aprobarea schimbării coordonatorului se va face numai dacă cererea studentului este întemeiată şi dacă există profesori disponibili pentru a prelua coordonarea lucrării de licenţă. Cererea însoţită de avizul directorului departamentului va fi depusă de către student la secretariatul facultăţii pentru a obţine avizul final al Decanului facultăţii.

Tema lucrării de licenţă se va schimba numai cu avizul scris al profesorului coordonator. Modificarea temei se va face numai dacă cererea este întemeiată până la data de **1 noiembrie** a ultimului an de studiu.

Studenţii au obligaţia de a participa la **minimum 3 consultări** cu profesorul coordonator în perioada elaborării lucrării. Acest aspect se urmăreşte şi se evaluează prin documentul *Fişa* *de evaluare a* *lucrării*. Acest document este utilizat şi de membrii comisiilor de licenţă pentru evaluarea lucrării candidaţilor si acordarea notei.

Coordonatorul evaluează, înaintea depunerii de către studenți, calitatea științifică și calitatea tehnoredactării lucrării şi decide dacă lucrarea va primi avizul favorabil necesar înscrierii. În cazul în care coordonatorul decide că o lucrare nu îndeplineşte standardele va anunţa studentul şi va motiva în scris hotărârea printr-un document adresat către Directorul de Departament.

Nu se pot înscrie la susţinerea examenului lucrării de licenţă studenţii care nu au avizul profesorului coordonator.

Lucrarea de licență va conţine un proiect de cercetare ştiinţifică. Proiectele pot să vizeze cercetări-acțiune sau cercetări cantitative, calitative, cercetări constatative, experimentale, comparate, istorice etc. Indiferent de tipul proiectului de cercetare pentru care optează, studentul trebuie să dovedească faptul că stăpâneşte cadrul metodologic adecvat.

Responsabilitatea pentru conţinutul şi forma lucrării de licență revin atât studentului, cât și profesorului coordonator, deoarece un conducător ştiinţific conştiincios munceşte alături de student pe toată durata elaborării licenței, dar nu este moral să lucreze în locul studentului! Efortul elaborării lucrării de licență revine studentului, iar profesorul coordonator are obligaţia de a veni cu sugestii, de a corecta şi modifica structura capitolelor şi maniera de elaborare a discursului ştiinţific. Tot în atribuţiile conducătorului ştiinţific intră faptul de a-l informa pe student despre modul de prezentare a lucrării de licență şi despre exigenţele comisiei.

**Cerințe specifice privind elaborarea, prezentarea și evaluarea lucrării de licență**

**I. Formatul lucrării de licență**

Lucrarea de licenţă trebuie să cuprindă următoarele părţi:

* Pagina de titlu (coperta interioară, vezi ***Anexa 2b***)
* Cuprinsul
* Conţinutul propriu-zis al lucrării
* Bibliografie
* Anexe
* Glosar de termeni (opţional)
* Lista tabelelor şi/sau a figurilor, ilustraţiilor (opţional)
* Listă cu abrevieri (opţional)

**I.1. Titlul lucrării** rezumă adecvat, expresiv şi convingător conţinutul şi relevanţa cercetării ştiinţifice. Se recomanda ca titlul să nu depășească **10-12 cuvinte**.

**I.2. Cuprinsul** va conţine numele capitolelor, subcapitolelor şi al secţiunilor, respectiv bibliografia şi anexele, cu indicarea paginilor corespunzătoare din text.

**I.3. Conținutul lucrării** va fi redactat computerizat în format A4, la distanță de 1,5; margini de 2,5 de jur împrejur, în *Times New Roman*, mărimea literelor fiind de 12 puncte, cu **diacriticele corespunzătoare limbii române**. Paginile vor fi numerotate cu cifre arabe, în partea de jos şi centrală a fiecărei pagini. Fiecare capitol va fi început pe o nouă pagină, dar nu şi subcapitolele şi secţiunile. Capitolele vor fi numerotate cu numere arabe (**1, 2, 3** etc.), la fel şi subcapitolele (**1.1, 1.2, 1.3** etc.). Titlul capitolelor şi al subcapitolelor va fi scris în bold. Se vor folosi ghilimele româneşti pentru întregul document. Exemplu: „Structura acțiunii educaționale”. Dacă este necesară folosirea de ghilimele în interiorul ghilimelelor, se va recurge la « » în interior. Virgula, punctul, semnul exclamării, semnul întrebării, două puncte, punct şi virgulă se vor lipi de cuvântul anterior şi se vor separa prin spaţiu de cuvântul următor. Parantezele vor fi lipite de conținut şi separate prin spaţiu de exterior.

**I.4. Figurile şi tabelele** se numerotează şi li se ataşează un titlu, care să prezinte clar şi concis informaţia conţinută. Numărul şi numele figurilor vor fi trecute sub fiecare figură, centrat, iar cel al tabelelor deasupra lor şi aliniat dreapta. Titlul figurilor, tabelelor va fi scris cu litere cursive. Pentru a marca ordinea figurilor în text se va utiliza o dublă numerotaţie: primul număr va fi cel al capitolului, în timp ce al doilea va fi numărul de ordine al figurii în capitolul respectiv; cele două numere se vor separa prin punct (exemplu: **Figura 2.12** indică a doisprezecea figură din capitolul 2). Indicarea numerelor şi a numelor figurii se va face cu caractere de 11 (exemplu: **Figura 1.12.** *Variabile care întreţin bucuria de a învăţa a copilului*). Similar se numerotează şi tabelele (exemplu: **Tabelul 5.8.** *Scala de observare a jocului social*). Tabelele şi figurile vor fi numerotate separat (de exemplu, în capitolul 1: **Figura 1.1** şi **Tabelul 1.1**). Dacă figurile şi tabelele sunt preluate din bibliografia utilizată vor fi prelucrate, indicându-se sursa de provenienţă.

**I.5. Bibliografia** va fi redactată conform standardelor APA (*American Psychological Association*), ca în exemplele oferite la punctul V, respectând cerinţele descrise la acelaşi punct. Este recomandat ca bibliografia să conțină minim 40 de titluri.

**I.6. Anexele** sunt materiale documentare la care s-au făcut referiri în textul lucrării de licență. Acestea se poziționează în lucrare **după** referințele bibliografice, deoarece nu sunt obligatorii, și pot conţine:

* instrumente nou create;
* ilustraţii suplimentare, diferite prelucrări neutilizate efectiv în text (dacă este cazul);
* materiale relevante pentru studiul întreprins: secvențe din proiecte de lecție/activitate didactică, fișe de lucru, scale de evaluare, fotografii, diagrame, grafice, hărți, eșantioane din produsele realizate de subiecți, documente în facsimil, filme, statistici etc.

**I.7. Glosarul** sau lexiconul prezintă, în ordine alfabetică, definiţiile conceptelor-cheie ale lucrării de licență.

**II. Conţinutul lucrării de licenţă**

Lucrarea va avea două părţi distincte:

**Partea I (Partea teoretică):**

* Introducere
* Cadrul teoretic al problemei studiate

**Partea a II-a (Partea aplicativă):**

1. ***Metodologia cercetării***

* Scop și obiective/întrebări ale cercetării/ipoteze ale cercetării
* Eșantion de subiecți și de conținut
* Metodele și instrumentele propuse în cercetare
* Perioada și locul de desfășurare a cercetării
* Metodele de analiză a datelor care vor fi utilizate (ex. cantitative, calitative, mixte).

1. ***Demersul practic-aplicativ***

* Scop și obiective
* Etape ale demersului practic-aplicativ
* Conținutul demersului practic-aplicativ

**Concluzii şi implicaţii.**

Numărul de pagini al lucrării de licență poate varia între 30 şi 40, cu respectarea normelor de tehnoredactare de la subpunctul **I.3.**

**Partea I (partea teoretică):**

**Introducerea** descrie cadrul ştiinţific general al lucrării, va avea 1-3 pagini și va cuprinde motivaţia alegerii temei, structura tezei, o sumarizare a conţinutului capitolelor, ipoteza/ele ştiinţifică a lucrării şi metodologia de principiu. Introducerea se redactează la **sfârșitul cercetării**, deoarece abia atunci autorul are o imagine de ansamblu asupra muncii sale și îl poate introduce pe cititor în problematica cercetării.

**Cadrul teoretic** al problemei studiate reprezintă 60-70% din numărul total de pagini al lucrării. Această parte a tezei realizează o ***evaluare critică*** a literaturii de specialitate relevantă pentru tema cercetată, pentru a defini stadiul problemei cercetate. Se vor prezenta principalele teorii sau modele explicative relevante pentru problema abordată, indicând dezvoltarea şi progresul adus de cercetările recente, precum şi posibilele lacune, insuficienţe sau limite. Trecerea în revistă a literaturii va fi realizată după un criteriu explicit menţionat, care poate fi cronologic, tematic sau de altă natură.

Prin conţinutul ei, partea teoretică trebuie să conducă la fundamentarea ipotezelor avansate. Această parte a tezei trebuie să demonstreze capacitatea absolventului de a selecta cele mai relevante surse bibliografice, de a le analiza critic şi de a-şi formula propriul punct de vedere asupra subiectului studiat. Modelul teoretic selectat pentru cercetare va încheia partea teoretică. Acesta poate fi redactat şi sub forma unei scheme din care să rezulte clar variabilele abordate în partea de cercetare a lucrării şi relaţiile presupuse a exista între ele.

**Partea a II-a (partea aplicativă):**

1. ***Metodologia cercetării***

* **Scop și obiective/întrebări ale cercetării/ipoteze ale cercetării** este partea care va conţine formularea coerentă a scopului, obiectivelor sau a întrebărilor cercetării. Atragem atenţia asupra faptului că **ipotezele cercetării** sunt propoziţii clare, scurte, la forma afirmativă, care pot fi supuse la proba faptelor prin cercetarea întreprinsă. Ele se formulează plecând fie de la cadrul teoretic formulat, fie de la datele de observaţie empirică. Acestea trebuie să fie pertinente pentru subiectul cercetat, să aibă o legătură cu teoriile din partea fundamentală a lucrării. Se pot formula o ipoteză generală și ipoteze secundare, derivate din cea generală. Ipotezele pot fi formulate în termenii „dacă ... atunci ...” (M.Grawitz, 1972) sau în termenii „cu cât... cu atât...” (Chelcea, 2001).
* **Eșantion de subiecți și de conținut**
* **Metodele și instrumentele propuse în cercetare.** Metodele și instrumentele **de cercetare v**or fi selectate în raport cu obiectivele/întrebările/ipotezele cercetării. Instrumentele elaborate vor fi atașate în anexele lucrării.
* **Perioada și locul de desfășurare a cercetării (vor fi prezentate perioada și locul în care se vor desfășura activitățile de cercetare)**
* **Metodele de analiză a datelor care vor fi utilizate (ex. cantitative, calitative, mixte).**

***B. Demersul practic-aplicativ (structura este orientativă)***

* **Scop și obiective**
* **Etape ale demersului practic-aplicativ**
* **Conținutul demersului practic-aplicativ**

**Concluziile şi implicaţiile** constituie un capitol care trebuie redactat în relaţie logică cu obiectivele cercetării. Concluziile vor furniza răspunsuri clare la întrebările cercetării. În paragrafe distincte se vor rezuma concluzii referitoare la:

* limitele cercetării şi posibilitatea depăşirii lor;
* legătura părţii aplicative cu premisele teoretice formulate;
* gradul de atingere a obiectivelor de cercetare şi de confirmare a ipotezelor;
* deschiderile şi aplicabilitatea rezultatelor obţinute.

Este de dorit ca în concluzii să se indice **contribuţia adusă** în domeniu prin cercetarea realizată, precum şi **implicaţiile sale practice**, putând fi identificate şi sugerate direcţii viitoare de cercetare.

**III. Stilul de redactare**

Lucrarea de licență trebuie redactată într-un limbaj academic impersonal. Ideile prezentate trebuie să derive logic unele din altele, să fie clare și concise, prin alegerea atentă a cuvintelor și evitarea celor cu mai multe semnificații, conotații. Întreaga teză trebuie să fie coerentă.

**IV. Citarea bibliografică**

Numărul minim de referințe bibliografice va fi de 20 de lucrări, din care un minim de 4-5 lucrări într-o limbă străină. Toate sursele bibliografice, primare sau secundare, publicate sau nepublicate, sunt proprietatea intelectuală a autorilor sau instituţiei care au produs acele materiale. Prin urmare, autorul lucrării trebuie să citeze în mod corect toate sursele folosite în lucrare, inclusiv figuri, tabele, ilustraţii, diagrame. Se citează nu doar preluarea unor fraze de la alţi autori, dar şi parafrazarea şi sumarizarea ideilor exprimate de aceştia.

***Eludarea acestor norme etice constituie plagiat şi se sancţionează cu respingerea lucrării.***

Utilizarea ideilor se face cu menţionarea sursei şi a paginii în referinţe plasate în text. **Toate** sursele bibliografice citate în text vor figura în lista bibliografică finală. Această listă va include **numai** titlurile utilizate în corpul tezei.

**Fraudarea rezultatelor (date inventate, modificate), ca şi plagiatul, se penalizează prin respingerea lucrării şi eliminarea candidatului din examen.**

În cazul **referinţelor în text**, se pot utiliza mai multe tipuri:

* (Cerghit, 1989) atunci când se face o referire generală la opera respectivă;
* dacă acelaşi autor are mai multe opere, se va menţiona, pentru fiecare dintre ele, anul apariţiei (Cerghit, 1986, 2002), dacă ne referim la ele în acelaşi loc, sau (Cerghit, 1986) şi (Cerghit, 2002) dacă o facem în locuri diferite. Daca autorul are mai multe opere din acelaşi an, menţiunea se va face (Cerghit, 2002a, 2002b) etc.;
* când o idee este tratată de mai mulţi autori, referinţa este de tipul (Ionescu, 2005; Cerghit, 2002);
* (Cerghit, 2002, p. 73) atunci când se face referire la o idee din opera respectivă când se dă un citat;
* atunci când se prelucrează sau se face referire la o idee expusă pe mai multe pagini, referinţa va fi de tipul (Ionescu, 2005, pp. 113-115).

În cazul citărilor în text, exemplificate mai sus, nu se precizează iniţialele prenumelui/ lor. În cazul în care există între trei și cinci autori, la prima citare în text se trec numele tuturor autorilor, iar la urmatoarele citări se trece numele primului autor, iar numele celorlalți autori vor fi înlocuite cu *et al*. Exemplu: Neacșu et al., 2016, p.83). Dacă sunt 6-7 autori, încă de la prima citare se trece numele primului autor, iar numele celorlalți autori vor fi înlocuite cu *et al*. În **lista bibliografică** vor apărea toți autorii sursei citate, indiferent de numărul lor.

Preluarea identică a unei fraze sau paragraf va fi citată prin indicarea inclusiv a paginii din sursa utilizată şi va fi inserată cu ghilimele româneşti. Citările directe nu ar trebui să depăşească 40 de cuvinte.

**V. Referințe bibliografice**

Pentru redactarea **referințelor bibliografice** va utiliza stilul APA (American Psychological Association[: http://www.apastyle.org/](about:blank), care este unul dintre cele mai utilizate standarde pentru redactarea lucrarilor stiintifice, în special pentru științele sociale și psihologie. În conformitate cu stilul APA, nu se recomandă utilizarea notelor de subsol sau a notelor finale. <https://wiki.ubc.ca/images/8/81/APA_Style_Guide_Sept_2013a.pdf>

Fiecare dintre referintele bibliografice trebuie să conțină următoarele elemente:

* autor/i;
* data publicării;
* titlul cărții sau al articolului și al jurnalului în care a fost publicat articolul;
* volumul, numărul și paginile (pentru reviste)
* localitatea;
* editura (în cazul cărților);
* adresa de internet (pentru un articol publicat pe web).

**Autorul/ii** se trece începând cu numele de familie, virgulă, inițiala prenumelui/lor); dacă în numele autorului apar particulele Jr. sau Sr., acestea se trec dupa inițiale (ex: Smith, G. H., Jr.).

**Titlul cărții/articolului** nu se pune între ghilimele, ci se scrie cu litere cursive (italice); se scrie cu majusculă doar primul cuvânt din titlul cărții sau al articolului; se scriu cu majuscule toate cuvintele ce compun denumirea jurnalului în care a aparut articolul.

Un **articol preluat de pe internet** trebuie să cuprindă numele autorului și al articolului, numele complet al paginii de internet și data la care ați găsit articolul on-line (pentru ca la un moment dat poate sa dispară pagina respectiva de pe internet).

**Exemple**

* Cohen, L. J. (2012). *Rețete de jocuri. De ce și cum să te joci cu copilul tău.* București: Editura Trei.
* Neamţu, C., Gherguţ, A. (2000). *Psihopedagogie specială. Ghid practic pentru învăţământul deschis la distanţă*. Iaşi: Editura Polirom.
* Preda, V. (coord.). (2000). *Orientări teoretico-praxiologice în educaţia specială*. Cluj-Napoca: Editura Presa Universitară Clujeană.
* Hatti, J. (2014). *Învățarea vizibilă: ghid pentru profesori*. București: Editura Trei.
* Neacșu, I., Manasia, L., & Chicioreanu, T. (2016). *Elaborarea lucrărilor de licență, disertație și grad didactic I: ghid științific și metodologic*. Pitești: Editura Paralela 45.
* Kramer, E., & Bloggs, T. (2002). On quality in art and art therapy. *American Journal of Art Therapy, 40,* 218-231.
* Popa, N. L. (2009). Metode, tehnici și instrumente de cercetare. În L. Antonesei (coord.), *Ghid pentru cercetarea educației* (pp. 39-92). Iași: Polirom.

Pentru sursele preluate de pe Internet, vor fi notate adresele de pagină web. În bibliografia finală, acestea trebuie să se regăsească în finalul listei, separat, sub titulatura de **Webografie**. Pentru ilustrare, vezi exemplele de mai jos.

* http://www.goalproject.org/sources.html, descărcată la ….(se vor insera ziua, luna şi anul).
* http://www.telehealth.org

**VI. Pregătirea și susţinere lucrării de licenţă**

În vederea susținerii lucrării de licență se recomandă alcătuirea prealabilă a unui *text de sprijin* compus din note redactate eliptic, servind nu pentru citit, ci doar pentru a arunca câte o privire peste el. *Expunerea orală viitoare* trebuie repetată pentru a marca timpul utilizat, care nu trebuie să depăşească timpul stabilit, de obicei între 10-15 minute. Respectarea timpului alocat reprezintă dovada capacităţii studentului de a se adapta la situaţii problemă, de a sinteza informaţiile pe care trebuie să le transmită, de a respecta cerințele impuse și de a se respecta pe sine.

Pentru **susţinerea lucrării de licență** studenții pot utiliza programe precum: PowerPoint, Prezi, MindMap etc., prezentarea unui poster, a unor secvențe video, prin care conținutul lucrării este esențializat și conferă discursului scris iniţial o formă discursivă orală.

La succesul expunerii contribuie şi utilizarea elementelor de limbaj nonverbal şi paraverbal:

* **poziţia corpului**, **gesturile** şi **mimica** relevă stăpânirea de sine a studentului;
* **privirea** trebuie îndreptată spre auditoriu, respectiv spre membrii comisiei de susţinere a lucrării de licență;
* **aparenţa fizică** îngrijită, corectă şi decentă, scoate în evidenţă persoana studentului înainte ca acesta să fi luat cuvântul.
* **claritatea vorbirii** este una din condiţiile principale pentru ca studentul să fie înţeles, la fel cum o importanţă majoră o au intensitatea vocii, ritmul sau viteza vorbirii; un debit alert poate da senzaţia de recitare, iar unul de tip lent poate induce neatenţia auditoriului, pe când un ritm de tip moderat poate sugera caracterul reflexiv al vorbirii.
* **pauzele în vorbire** trebuie evitate, precum și expresii de genul: *ăăă, ei bine, adică, aşa, deci, să zicem* etc., care pot stârni chiar şi blocaje în comunicare.

**VII. Standarde privind integritatea academică**

Conform prevederilor Codului Etic şi de Deontologie Profesională al Universităţii „Lucian Blaga”, capitolul XIV.6 Onestitatea şi Corectitudinea Intelectuală din Carta Universităţii, plagiatul în redactarea lucrării de licenţă „se sancţionează cu anularea examenului. În cazul în care plagiatul este total, persoana respectivă nu are drept de reînscriere la examen” (p.108).

Constituie plagiat, conform Cartei Universităţii „Lucian Blaga” (p. 107):

* compilaţia de fragmente din mai multe surse/autori, fără referinţe clare la textele sursă;
* întrepătrunderea dintre fragmentele de texte furate şi munca proprie;
* preluarea unui text fără referinţe clare, cu modificarea unor expresii din text, şi/sau inversarea unor paragrafe/propoziţii/capitole;
* omiterea marcajelor clare de citare în text şi a menţionarii lucrării sursă (carte, articol, referat, sursă web etc.) în bibliografia finală.

**Bibliografie:**

Antonesei, L. (coord.). (2009). *Ghid pentru cercetarea educaţiei*. Iaşi: Editura Polirom.

Bocoş, M. (2003). *Cercetarea pedagogică. Suporturi teoretice şi metodologice*. Cluj-Napoca: Editura Casa Cărţii de Ştiinţă.

Chelcea, S. (2001). *Metodologia cercetării sociologice. Metode cantitative şi calitative*. Bucureşti: Editura Economică.

Chelcea, S. (2005). *Cum să redactăm o lucrare de licenţă, o teză de doctorat, un articol ştiinţific în domeniul ştiinţelor socioumane.* Bucureşti: Editura Comunicare.ro.

Crețu, D. (2016). *Metodologia cercetării educaționale*. Sibiu: Editura Universității „Lucian Blaga” Sibiu.

Eco, U. (2000). *Cum se face o teză de licenţă*. Constanţa: Editura Pontica.

Ferreol, G., Noel, F. (1998). *Metode şi tehnici de exprimare scrisă şi orală*. Iaşi: Editura Polirom.

Gherghel, N. (1996). *Cum să scriem un articol ştiinţific*. Bucureşti: Editura Ştiinţifică.

Mara, El. L., Bologa, L., (2008). *Orientări metodologice în elaborarea lucrării de disertaţie.* Sibiu: Editura Universităţii „Lucian Blaga” Sibiu.

Rădulescu, Şt., M. (2007). *Metodologia cercetării ştiinţifice. Elaborarea lucrărilor de licenţă, masterat şi doctorat.* Bucureşti: Editura Didactică şi Pedagogică.

Rovenţa-Frumuşani, D., (1994). *Introducere în teoria argumentării*. Bucureşti: Editura Universităţii.

Şerbănescu, A. (2001). *Cum se scrie un text* (ediţia a II-a). Iaşi: Editura Polirom.

Silverman, D. (2004). *Interpretarea datelor calitative. Metode de analiză a comunicării, textului şi interacţiunii*, Iaşi: Editura Polirom.

# *Anexa 1*

# FIŞĂ DE EVALUARE A LUCRĂRII DE LICENȚĂ

Titlul lucrării: ...................................................................................................................................

Numele şi prenumele candidatului: ..................................................................................................

Promoţia: ..........................................................................................................................................

Coordonator ştiinţific: ......................................................................................................................

|  |  |  |  |  |
| --- | --- | --- | --- | --- |
|  | Domenii de evaluare | Criterii de evaluare | Punctaj maxim | Punctaj acordat |
| **A** | **ASPECT GENERAL: organizare, stil și redactare** | Respectarea structurii lucrării conform cerințelor  Relația dintre partea teoretică şi partea aplicativă  Logică în organizarea și sistematizarea conţinutului  Stil științific și respectarea normelor de tehnoredactare | **1** |  |
| **B** | **CONȚINUTUL LUCRĂRII** | |  |  |
| 1 | Introducere | Încadrarea temei în literatura de specialitate/domeniu  Motivația privind alegerea temei lucrării  Prezentarea structurii lucrării  Perspectiva din care este investigată tema (obiectivele de cercetare și metodologia adoptată sau scopul și obiectivele demersului aplicativ)  Contribuția teoretică şi/ sau practică a autorului | **1** |  |
| 2 | Componenta teoretică | Prezentarea cadrului teoretic pentru tema abordată (definirea conceptelor utilizate, prezentarea teoriilor, modelelor din literatura de profil, necesare pentru fundamentarea cercetării)  Prezentarea rezultatelor altor lucrări/cercetări ştiinţifice reprezentative pentru tema abordată | **3** |  |
| 3 | Metodologia cercetării  sau  Demers practic-aplicativ (structura este orientativă) | Scop și obiective ale cercetării sau întrebări ale cercetării sau ipoteze  Tipul cercetării  Prezentarea metodelor și instrumentelor de cercetare Prezentarea eşantionului (subiecți și/sau conținut)  Perioada de desfășurare a cercetării  Elemente de etică a cercetării | **2** |  |
| Scopul și obiectivele demersului practic-aplicativ  Etapele demersului  Conținutul demersului practic-aplicativ |  |
| 4 | Concluzii | Pertinența concluziilor, a recomandărilor  Contribuții personale  cercetării/demersului și posibilități viitoare de cercetare/de dezvoltare a demersului practic-aplicativ | **1** |  |
| 5 | Bibliografie | Amploare, actualitate, relevanță  Respectarea stilului APA de citare în text și în lista bibliografică | **1** |  |
| **C** | **RELAȚIA CU COORDONATORUL** | Respectarea calendarului elaborării lucrării  Interes, seriozitate, implicare din partea candidatului | **1** |  |
| **TOTAL PUNCTAJ** | |  | **10** |  |

***Anexa 2a* (coperta)**

**UNIVERSITATEA „LUCIAN BLAGA”DIN SIBIU**

**FACULTATEA DE ȘTIINȚE SOCIO-UMANE**

**DEPARTAMENTUL PENTRU PREGĂTIREA PERSONALULUI DIDACTIC**

**SPECIALIZAREA**

**PEDAGOGIA ÎNVĂȚĂMÂNTULUI PRIMAR ȘI PREȘCOLAR**

**LUCRARE DE LICENŢĂ**

**Coordonator ştiinţific:**

**[GRADUL DIDACTIC] …………………….**

**Absolvent:**

**(Nume și prenume)……………………………….**

**Sibiu**

**2020**

***Anexa 2b* (pagina de titlu)**

**UNIVERSITATEA „LUCIAN BLAGA”DIN SIBIU**

**FACULTATEA DE ȘTIINȚE SOCIO-UMANE**

**DEPARTAMENTUL PENTRU PREGĂTIREA PERSONALULUI DIDACTIC**

**SPECIALIZAREA**

**PEDAGOGIA ÎNVĂȚĂMÂNTULUI PRIMAR ȘI PREȘCOLAR**

**[TITLUL LUCRĂRII]**

**Coordonator ştiinţific:**

**Conf. univ. dr. …………………….**

**Absolvent:**

**……………………………….**

**Sibiu**